
	ЕВРОПЕЙСКИ ЗЕМЕДЕЛСКИ ФОНД ЗА РАЗВИТИЕ НА СЕЛСКИТЕ РАЙОНИ

ЕВРОПА ИНВЕСТИРА В СЕЛСКИТЕ РАЙОНИ

	ВОДЕНО ОТ ОБЩНОСТИТЕ МЕСТНО РАЗВИТИЕ

	МЕСТНА ИНИЦИАТИВНА ГРУПА – ГОЦЕ ДЕЛЧЕВ – ГЪРМЕН - ХАДЖИДИМОВО

	
	
	


ПРАВИЛА ЗА ПРОВЕЖДАНЕ НА ПРОЦЕДУРИ ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ И РЕД ЗА ОЦЕНКА НА ПРОЕКТНИ ПРЕДЛОЖЕНИЯ ПО МЕРКИ ОТ СВОМР, ФИНАНСИРАНИ ОТ ПРСР 2014 – 2020 И ЕЗФРС НА ТЕРИТОРИЯТА НА МИГ – ГОЦЕ ДЕЛЧЕВ – ГЪРМЕН – ХАДЖИДИМОВО
Глава I
Общи положения
Чл. 1. С настоящите вътрешни правила се урежда организацията на работа на Сдружение с нестопанска цел „Местна инициативна група - Гоце Делчев-Гърмен-Хаджидимово“ (МИГ - Гоце Делчев-Гърмен-Хаджидимово /МИГ) във връзка с провеждане на процедури за предоставяне на безвъзмездна финансова помощ и ред за оценка на проектни предложения по мерки от СВОМР, финансирани от ПРСР 2014-2020 и ЕЗФРС на територията на МИГ - Гоце Делчев-Гърмен-Хаджидимово.

Чл. 2. Правилата са разработени в съответствие с разпоредбите на Наредба №22 от 14.12.2015 г. за прилагане на подмярка 19.2 „Прилагане на операции в рамките на стратегии за Водено от общностите местно развитие" на мярка 19 „Водено от общностите местно развитие" от Програмата за развитие на селските райони за периода 2014 - 2020 г.  (Обн. - ДВ, бр. 100 от 18.12.2015 г., последно изм.и доп. ДВ бр. 69 от 25.08.2017 г.), ПМС №161/2016 за определяне на правила за координация между управляващите органи на програмите и местните инициативни групи, и местните инициативни рибарски групи във връзка с изпълнението на Подхода "Водено от общностите местно развитие" за периода 2014-2020 г. (обн., ДВ, бр. 52 от 8.07.2016 г.) и Указания на УО на ПРСР 2014-2020 г. по чл.37 от ПМС 161/2016 г за прием на проекти, подавани по стратегиите за Водено от общностите местно развитие (Приложение към Заповед №РД 09-513/28.06.2017 г. на Министъра на земеделието, храните и горите.).
Чл. 3. Редът за оценка на проектни предложения по мерки от Стратегията за Водено от общностите местно развитие, финансирани от ПРСР 2014-2020 и ЕЗФРС на територията на Местна инициативна група – Гоце Делчев-Гърмен-Хаджидимово /глава VІІ от настоящите правила/ е разработен на основание чл. 41, ал. 1 от Постановление 161 на МС от 04.07.2016 г. за определяне на правила за координация между управляващите органи на програмите и местните инициативни групи, и местните инициативни рибарски групи във връзка с изпълнението на Подхода „Водено от общностите местно развитие“ за периода 2014 – 2020 г. 
Глава II
Индикативна годишна работна програма
Чл. 4. Ежегодно Управителният съвет на МИГ одобрява и актуализира индикативна годишна работна програма (ИГРП) за приемите по съответните мерки от стратегията за ВОМР за следващата календарна година, която се публикува на електронната страница на МИГ. Приемът по мерките може да бъде с един или с няколко крайни срока за подаване на проектни предложения. ИГРП се изготвят при съобразяване с крайния срок за сключване на договори за безвъзмездна финансова помощ по СВОМР.
Глава III
Подготовка на Насоки за кандидатстване
Чл. 5. Персоналът на МИГ или външни експерти разработват Насоки за кандидатстване и образци на документи, определящи условията за кандидатстване с проектни предложения и условията за изпълнение на одобрените проекти, за мерките стратегията за ВОМР, съгласно одобрената ИГРП. При разработване на насоките МИГ спазва изискванията на нормативната база, указанията и образците на документи, приложими за подхода ВОМР.  
Чл. 6. При разработване на документите по чл.5 се прилагат Указанията за приложим режим на държавните помощи (приложение към заповед № 09-770 от 03.10.2017 г. на Министерството на земеделието, храните и горите), както и чл. 10 от Наредба №22/2015 г.: 

Чл. 7. Подготвените Насоки за кандидатстване се съгласуват с министъра на финансите за съответствие с приложимите правила за държавните помощи съгласно Наредба №4/22.2016 г. за определяне на реда за съгласуване на проектите на документи по чл. 26, ал. 3 от Закона за управление на средствата от Европейските структурни и инвестиционни фондове (ЗУСЕСИФ), в съответствие с Указанията за приложим режим на държавните помощи и условия, произтичащи от него, на Министерството на земеделието, храните и горите.
Чл. 8. (1) Насоките за кандидатстване се публикуват за обществено обсъждане на страницата на МИГ – Гоце Делчев-Гърмен-Хаджидимово за осигуряване на възможност на заинтересованите лица за писмени възражения и предложения в разумен срок, който не може да бъде по-кратък от една седмица, като за неуредените въпроси, свързани с общественото обсъждане са прилага глава пета, раздел II  от Административно процесуалния кодекс. 
(2) Постъпилите възражения и предложения се обобщават от екипа на МИГ и се предлагат на УС на МИГ с мотивирано становище за тяхното приемане или отхвърляне 
Глава IV
Утвърждаване на Насоки за кандидатстване по процедура 
за подбор на проектни предложения
Чл. 9. Управителният съвет на МИГ утвърждава за всяка процедура за подбор на проектни предложения Насоки за кандидатстване, включващи: 

1. Условия за кандидатстване, в т.ч. специфичните критерии, предвидени от МИГ в одобрената стратегия за ВОМР;

2. Условия за изпълнение на одобрените проекти; 

3. Приложенията и образците на документи към Условията за кандидатстване и към Условията за изпълнение;

4. Обява за прием на проектни предложения.
 
Чл. 10.  Обявата за прием на проектни предложения по чл.9, т.4 съдържа най-малко:

1. наименование на мярката от стратегията за ВОМР;

2. допустими кандидати;

3. допустимите дейности;

4. период за прием и място за подаване на проектни предложения;

5. бюджет на приема;

6. минимален и максимален размер на финансовата помощ, предоставяна за проект;

7. критерии за избор на проектни предложения и тяхната тежест;

8. лице/а за контакт и място за достъп до подробна информация;

9. начина за подаване на проектни предложения, избран  от МИГ и посочен в Условията за кандидатстване:

а) електронно чрез ИСУН; 
или
б) на хартия чрез ИСУН; при избор на този начин на подаване на документи служител на МИГ въвежда в системата всички получени документи.

Чл. 11. В документите по чл. 9 следва да бъдат включени всички допустими дейности, кандидати и разходи по съответната мярка от одобрената стратегия за ВОМР. Това изискване не се прилага, когато в ПРСР 2014 - 2020 г., в наредбата по съответната мярка или в друг нормативен акт е предвидено съответното ограничение.

Чл. 12. В документите по чл.9 задължително се предвижда възможност  за попълване от страна на кандидата на  следната информация:

1. наименование на проектното предложение;

2. данни за кандидата/представляващия юридическото лице:

2.1. Наименование на кандидата, правно-организационна форма, ЕИК, седалище и адрес на управление, адрес за кореспонденция, банкова сметка, сектор на основната дейност по Класификацията на икономическите дейности (КИД) на юридическото лице и др.;

2.2. Име, презиме, фамилия на представляващия/представляващите, ЕГН, ЛНЧ, адрес по местоживеене, документ за самоличност (№, дата и място на издаване, срок на валидност), пол на собственика/управителя, възраст на собственика/управителя;

3. Брой на работните места, които ще бъдат осигурени чрез осъществяването на проекта; 

4. Място на извършване на инвестицията (област, община, УПИ, имот, парцел, отдел, подотдел и др.);

5. Декларативна част;

6. Стойност на разходите, за които се кандидатства;

7. Стойност на субсидията, за която се кандидатства;

8. Стойност на разходите и субсидията на междинното плащане, в случай че се кандидатства за такова;

9. Сектор на дейността, за която се кандидатства, по КИД;

10. Код на референтен разход, за който се кандидатства.

11. Уникален регистрационен номер (УРН) на кандидата в ИСАК (ако е приложимо). 

Чл. 13. При обявяване на прием на проектни предложения максималният разполагаем бюджет на съответната процедура не може да надвишава разликата между бюджета по мярката и стойността на финансовата помощ по одобрените от ДФЗ проектни предложения и тази по одобрените от МИГ проектни предложения, за които към момента на обявяване на приема няма решение за предоставяне на финансова помощ от ДФЗ.
Глава V
Подготовка, активиране и обявяване на процедура за подбор 
на проектни предложения в ИСУН 2020
Чл. 14. Персоналът на МИГ подготвя в ИСУН проект на процедура за прием на проекти в съответствие с утвърдените от Управителния съвет на МИГ насоки за кандидатстване и информира с писмо УО на ПРСР 2014 - 2020 г. не по-късно от 20 работни дни преди началния срок за прием на проектни предложения. При  получено уведомление от УО на ПРСР за необходимост от допълнителна информация или нередовност, непълнота или неяснота, МИГ може да отстрани констатираните нередовности, непълноти или неясноти и/или да представи допълнителни и/или нови документи и информация, спазвайки указания срок. 

Чл. 15. Активирането на процедурата в ИСУН се извършва от Управляващият орган на ПРСР 2014 - 2020 г. 
Чл. 16. Обявата по чл. 9, т.4 се публикува от МИГ на интернет страницата на МИГ и най-малко в един местен вестник или друга местна/регионална медия, както и на общодостъпно място пред офиса на МИГ и сградите на общинските администрации на територията на МИГ, не по-късно от 3 работни дни след активирането ѝ в ИСУН.

Чл. 17. В срок до 3 работни дни от активирането на процедурата в ИСУН2020, МИГ изпраща обявата по електронна поща във формат "МS word" и във формат "pdf" на УО на ПРСР 2014-2020 г. за публикуването ѝ на интернет страниците на ПРСР 2014-2020 г. и на Единния информационен портал.

Чл. 18. След активиране на процедурата, промяна в обявата и в процедурата се допуска по реда на одобрението ѝ, в следните случаи:
1. при промени в правото на Европейския съюз и/или българското законодателство, в политиката на европейско и/или национално ниво, основана на стратегически документ или в ПРСР 2014 - 2020 г., които налагат привеждане на документите в съответствие с тях;

2. за увеличаване на финансовия ресурс по процедурата;

3. за удължаване на срока за подаване на проектни предложения;

4. за поправка на очевидна техническа грешка.

Глава VI
Подаване и подбор на проектни предложения
Чл. 19. (1) Подаването на проектни предложения, както и процесът по подбор и оценка от МИГ се извършва в Информационната система за управление и наблюдение на средствата от Европейските структурни и инвестиционни фондове ( ИСУН 2020).

(2) Проектните предложения по мерките от стратегия за ВОМР се подават в срока, определен в процедурата за прием на проектни предложения, който не може за бъде по-кратък от 30 дни, като се спазват условията и реда на Наредбата за определяне на условията, реда и механизма за функциониране на информационната система за управление и наблюдение на средствата от Европейските структурни и инвестиционни фондове и за провеждане на производства пред управляващите органи посредством ИСУН, приета с Постановление № 243 на Министерския съвет от 2016 г.

(3) Изискуемите от кандидатите документи към проектното предложение и формата за тяхното представяне са определени в Условия за кандидатстване за кандидатстване по съответната процедура за представяне на безвъзмездна финансова помощ.
(4) В случай, че в рамките на една процедура един кандидат е подал повече от един път едно и също проектно предложение или е подал повече от едно проектно предложение, на оценка подлежи единствено последното подаденото по време проектно предложение в ИСУН 2020 от този кандидат.
(5) Ограничението по ал.4 за подаване от един кандидат на повече от едно проектно предложение не се прилага, ако в условията за кандидатстване по съответната процедура е допусната такава възможност. 
Чл. 20. (1) Проектното предложение и приложените към него документи могат да бъдат изцяло или частично оттеглени от кандидата до сключване на договор за предоставяне на финансова помощ.

(2) В рамките на периода за прием, кандидатът може по всяко време да оттегли проектното предложение като подаде писмено искане до Председателя на УС на МИГ на хартиен носител. Това обстоятелство се отбелязва в ИСУН 2020 от потребител на системата със съответните права. Оттеглянето поставя кандидата в положението, в което се е намирал преди подаването на оттеглените документи или на част от тях. 

(3) При оттегляне на проектното предложение по реда на ал. 2, кандидатът може да подаде ново проектно предложение, ако периодът на прием не е изтекъл.

Глава VII
Ред за оценка на проектни предложения
Раздел 1 

Сформиране на комисия за подбор на проектни предложения  (КППП/Оценителна комисия)
Чл. 21. (1) Подборът на проектни предложения към СВОМР се извършва от МИГ чрез Комисия за подбор на проектни предложения (КППП).
(2) Комисията за подбор на проектни предложения се назначава със заповед, издадена от Председателя на Управителния съвет на МИГ или от друго лице, притежаващо същия обем на представителна власт
 в МИГ, до три дни след крайния срок за подаването на проектните предложения.
(3) В заповедта се определят състава на КППП и правата на достъп до ИСУН 2020 за всеки член на комисията и др. изисквания, съгласно указанията на УО на ПРСР 2014 – 2020 г. 

(4) В срок до един ден от издаването, Заповедта за КППП заедно със заявки за създаване на профили в ИСУН 2020 на членовете на оценителната комисия, се изпращат до УО на ПРСР за активиране на оценителна сесия, и до ЦКЗ за създаване на профили за работа с ИСУН 2020.
Раздел 2 

Структурен състав на КППП и изисквания към лицата, участващи в нея
Чл. 22. (1) Комисията за подбор  на проектни предложения е съставена от: 
1. председател без право на глас;

2. секретар без право на глас;
3.  нечетен брой членове с право на глас – не по-малко от трима;
4. резервни членове – не по-малко от трима.

(2) Членовете на комисията могат да бъдат служители на МИГ, членове на общото събрание на МИГ и външни експерти - оценители. 

(3) Председателят и секретарят на комисията не могат да бъдат външни експерти. 

(4) Делът на представителите на публичния сектор в комисията не може да превишава 50 на сто от имащите право на глас членове. 

(5) Не по-малко от 1/3 от членовете с право на глас на КППП са членове на колективния върховен орган на МИГ.

Чл. 23. Външните експерти - оценители се избират при спазване на разпоредбите на чл. 13 от ПМС № 162 от 2016 г. 

Чл. 24. (1) В работата на комисията могат да участват и наблюдатели по предложение на УО на ПРСР 2014-2020 г. и помощник-оценители, които не са членове на КППП.
 (2) Помощник-оценителите са служители на МИГ, или външни експерти-оценители, които подпомагат дейността по оценка, и чиято дейност се ограничава до етапите на оценка, определени в заповедта за назначаване на КППП.

(2) МИГ изпраща покана до Управляващия орган по ПРСР 2014 – 2020 г. за определяне на наблюдатели на работата на КППП. Включването на наблюдатели в КППП и условията, на които следва да отговарят те, е уредено в чл.46 от ПМС №161/2016 г.
Чл. 25. (1) Председателят, секретарят и членовете на комисията, както и наблюдателите и помощник-оценителите, трябва да притежават необходимата квалификация и професионална компетентност за изпълнение на задачите, възложени им със заповедта за назначаване.
(2) Външните експерти-оценители, членове на КППП, трябва да притежават необходимата квалификация и опит съобразно вида на оценяваните проекти.

(3) Лицата по ал. 1 са длъжни да изпълняват задълженията си добросъвестно, обективно и безпристрастно, както и да пазят в тайна обстоятелствата, които са узнали във връзка със своята работа в комисията. 

(4) Лицата по ал. 1 не могат:

1. да са в конфликт на интереси по смисъла на чл. 57, параграф 2 от Регламент (ЕС, ЕВРАТОМ) № 966/2012 на Европейския парламент и на Съвета от 25 октомври 2015 г. относно финансовите правила, приложими за общия бюджет на Съюза и за отмяна на Регламент (ЕО, ЕВРАТОМ) № 1605/2002 на Съвета (ОВ, L 298/1 от 26 октомври 2012 г.) с някой от кандидатите или партньорите в процедурата за предоставяне на безвъзмездна помощ;

2. да имат интерес по смисъла на Закона за предотвратяване и установяване на конфликт на интереси от предоставянето на безвъзмездна финансова помощ по конкретната процедура; 

3. да са свързани лица по смисъла на § 1, т. 1 от допълнителните разпоредби на Закона за предотвратяване и установяване на конфликт на интереси с кандидат или партньор в процедурата;

4. да са лица, които се намират помежду си в йерархична зависимост.

   (5) В хода на оценителния процес по аналогия се спазват и ал.4-9 на чл.16 от ПМС № 162/2016 г.

(6) Външен експерт-оценител, член на КППП, не може да участва в оценка на проектни предложения, ако е участвал в оценка на стратегии за местно развитие, вкл. когато е представител или служител /експерт/ на юридическо лице.

Чл. 26. (1) Председателят на КППП ръководи организационно и методически работата на оценителната комисия, следи за законосъобразното протичане на оценителния процес, координира процеса на оценка в съответствие с реда за оценка и осигурява безпристрастност и прозрачност на процеса, отговаря за извършването на оценката на постъпилите проектни предложения, съгласно срока, определен в заповедта за назначаване на Комисията, подписва кореспонденцията на Комисията. В електронната система ИСУН 2020 има права на администратор на сесия. 



(2) Секретарят подпомага председателя в дейността му, изпълнява всички административни дейности, свързани с оценителния процес и осигурява техническата обезпеченост на дейността на КППП. В електронната система ИСУН 2020  има права на администратор на сесия.


(3) Членовете с право на глас извършват оценката на проектните предложения съобразно разпределението на функциите им,  определени в заповедта за назначаване на КППП. В електронната система ИСУН 2020 имат права на оценители в оценителна сесия. 
Раздел 3

Оценка на проектни предложения
Чл. 27. (1) Комисията извършва оценка на всички проектни предложения, подадени в определения по съответната процедура краен срок за кандидатстване. 
(2) Проектните предложения се оценяват в срок до 30 работни дни от изтичане на крайния срок на приема по процедурата.
(3) Оценката на проектни предложения включва следните етапи:

1. Оценка за административно съответствие и допустимост.

2. Техническа и финансова оценка.

3. Изготвяне на оценителен доклад.
Раздел 4 
Оценка на административното съответствие и допустимостта, 
техническа и финансова оценка.
Чл. 28. (1) Получените проектни предложения се проверяват за административно съответствие и допустимост в рамките на срока за подбор на проектни предложения, определен в Заповедта за назначаване на КППП. 
(2) На техническа и финансова оценка подлежат само проектни предложения, преминали успешно оценка на административното съответствие и допустимост.

Чл. 29. Оценката на проектните предложения се извършва по критерии и методика, определени в Условията за кандидатстване. В Условията за кандидатстване се определя и минимално допустимата оценка за качество на проектните предложения.
Чл. 30. Оценката се извършва в ИСУН 2020, съобразно изискванията, определени в Условията кандидатстване и по оценителни таблици, които са част от Насоките за кандидатстване и приложени към документите за информация.
Чл. 31. (1) Оценката на административното съответствие и допустимостта на всяко проектно предложение се извършва от двама членове на Комисията с право на глас, независимо един от друг, като членовете, представляващи публичния сектор
 не трябва да са повече от 50%. Оценителите могат да бъдат подпомагани от помощник-оценители. Извършената оценка се документира чрез попълване на оценителна таблица за проверка на административно съответствие и допустимостта в ИСУН 2020. 
(2) При различие в крайните становища на оценителите по ал.1 относно административното съответствие и допустимостта на проектното предложение/кандидата, отразени в попълнените оценителни таблици, Комисията взема решение проектното предложение да бъде обект на преоценка.
Чл. 32. (1) При оценка за административно съответствие и допустимост, оценителите с право на глас, извършват проверка относно формалното съответствие на проектното предложение и изискуемите документи с условията за кандидатстване, допустимостта на кандидатите и проектните дейности въз основа на критерии, които са част от Условията за кандидатстване. 

(2) Оценката за административно съответствие и допустимост включва и следните проверки:

1. проверка за липса на двойно финансиране;

2. проверка за наличие на изкуствено създадени условия и/или функционална несамостоятелност на инвестицията;

3. проверка за минимални помощи (ако е приложимо);

4. посещение на място за проектни предложения, включващи разходи за строително-монтажни работи и за създаване на трайни насаждения (когато е приложимо).

5. проверка на основателността на предложените разходи;
6. проверка/оценка на бизнес план  или анализ разходи – ползи.
(3) Проверката на основателността на предложените разходи включва извършването на проверки за предложените от кандидатите дейности и разходи за наличие на: 

а) недопустими дейности и/или разходи;

б) несъответствие между предвидените дейности и видовете заложени разходи;

в) дублиране на разходи;

г) неспазване на други условия за допустимост от условията за кандидатстване;
д) несъответствие с правилата за държавни /минимални помощи;

е) неоснователност на разходите.
(4) Всички констатирани обстоятелства при проверките по ал.3 се описват в протокола от работата на оценителната комисия и се вземат предвид при извършване на корекции на разходите на етап техническа и финансова оценка на проектното предложение.

(5) В Условията за кандидатстване МИГ определя метода, по който КППП ще извършва оценка на неоснователността на предложените в проектното предложение разходи.
(6) МИГ публикува като приложение към Условията за кандидатстване Списък с активите, дейностите и услугите, за които са определени референтни разходи, и за които ДФЗ прилага при окончателната проверка за допустимост и за съответствие на предложените от МИГ за финансиране проектни предложения.

 (7) Показателите, по които се извършва проверка/оценката на бизнес-план или анализ разходи-ползи по ал.2, т.6 се определят в  Условията за кандидатстване за съответната процедура за предоставяне на безвъзмездна финансова помощ.
(8) Като част от проверката за административно съответствие се извършва посещение на място за проектни предложения, включващи разходи за строително-монтажни работи и за създаване на трайни насаждения. Целта на проверката е установяване на фактическото състояние на обектите - дали инвестицията или части от нея не са стартирали или завършени към момента на посещението, като:
а) посещението на място се извършва в присъствието на кандидата или на упълномощен негов представител;

б) след приключване на посещението на място, на кандидата или на упълномощен негов представител се представя за подпис констативен протокол, в който кандидатът или упълномощеният негов представител има право да напише обяснения и възражения по направените констатации;

в) екземпляр от протокола по б. „б“ се предоставя на кандидата или на упълномощен негов представител веднага след приключване на посещението на място;

г) в случай, че кандидатът или упълномощен негов представител не е открит при извършване на посещението на място, КППП уведомява кандидата, като му изпраща копие от протокола чрез ИСУН 2020;

д) в едноседмичен срок от получаването на протокола по б. „г“ за посещението на място, кандидатът може писмено да направи възражения и да даде обяснения по направените констатации пред Председателя на УС на МИГ – Гоце Делчев – Гърмен - Хаджидимово.
Чл. 33. Когато в процеса на оценката на проектно предложение на етап АСД се установи липса на документи и/или друга нередовност, комисията изпраща на кандидата уведомление чрез ИСУН 2020 за установените нередовности и определя разумен срок за тяхното отстраняване, който не може да бъде по-кратък от една седмица. За дата на получаване на уведомлението се счита датата на изпращането му в ИСУН 2020. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение. Неотстраняването на нередовностите в срок може да доведе до прекратяване на производството по отношение на кандидата, до получаване на по-малък брой точки за проектното предложение или до редуциране на разходи в бюджета на проекта/таблицата за допустимите инвестиции. Изпратеният отговор на въпрос от кандидата се счита за получен от Комисията с изпращането му в ИСУН.
 
Чл. 34. (1) Техническата и финансова оценка се извършва само за проектните предложения, които са преминали успешно оценка на административното съответствие и допустимостта. 
(2) Техническата оценка се извършва въз основа на критериите, определени за всяка мярка от стратегията за ВОМР, и подробно указани в Условията за кандидатстване, и включва следните етапи:

1. оценяване на проектните предложения по обявените критерии и методика за оценка, съгласно Условията за кандидатстване и приложенията към тях.
2. определяне размера на финансовата помощ, която се предлага за одобрение, на базата на проверката на основателността на предложените разходи, извършена на етап оценка за административно съответствие и допустимост.
Чл. 35. (1) Техническата и финансова оценка на всяко проектно предложение се извършва най-малко от двама членове на комисията с право на глас, като членовете, представляващи публичния сектор не трябва да са повече от 50%. Оценителите могат да бъдат подпомагани от помощник-оценители. Окончателната оценка е средноаритметично от оценките на двамата оценители. При разлика между двете оценки повече от 20 на сто от максималната възможна оценка, председателят на комисията възлага оценяването на трето лице – член на комисията с право на глас. Окончателната оценка е средноаритметично от оценката на третото лице и по-близката до неговата от първите две оценки. Окончателната оценка се оформя от оценката на третия оценител само в случаите, когато тя е средноаритметично от оценките на другите двама. 

(2) Когато проектното предложение е оценено от двама членове на комисията и едната оценка е по-ниска от минимално допустимата оценка за качество по процедурата, а другата оценка – по-голяма или равна на нея, председателят на комисията възлага оценяването на трето лице – член на комисията с право на глас. Окончателната оценка е средноаритметично от оценката на третото лице и сходната с неговата по отношение на праговете от първите две оценки. 

Чл. 36. (1) При одобряване на размера на финансовата помощ, КППП може да извършва корекции в бюджета на проектно предложение, в случай че при проверката за основателността на предложените разходи на етап административно съответствие и допустимост се установи:

а) наличие на недопустими дейности и/или разходи;

б) несъответствие между предвидените дейности и видовете заложени разходи;

в) дублиране на разходи;

г) неспазване на други изисквания за допустимост от условията за кандидатстване, вкл. ограничения по отношение на заложените процентни съотношения и прагове на разходите;

д) несъответствие с правилата за държавни или минимални помощи;

е) неоснователност на разходите.

(2) Корекциите по ал.1, б. „б“ и „в“ се извършват след изискване на допълнителна пояснителна информация от кандидата.

(3) Корекциите по ал.1 не могат да водят до:

а) увеличаване на размера или на интензитета на безвъзмездната финансова помощ, предвидени в подаденото проектно предложение;

б) невъзможност за изпълнение на целите на проекта или на проектните дейности;

в) подобряване на качеството на проектното предложение и нарушаване на принципите по чл. 29, ал. 1, т. 1 и 2 от ЗУСЕСИФ.

(4) В случай че при оценката на конкретно проектно предложение се установи, че с финансовата помощ, за която се кандидатства, ще бъде надхвърлен прагът на допустимите минимални помощи, Комисията намалява служебно размера на безвъзмездната финансова помощ до максимално допустимия размер. Намалението се прехвърля като сума в лева към собствения принос на кандидата. Тази корекция не може да води до подобряване на качеството на проектното предложение и до нарушаване на принципите по чл. 29, ал. 1, т. 1 и 2 ЗУСЕСИФ.
(5) Кандидатът се уведомява за извършените корекции по ал. 1 при изпращане на информация за предварително решение на МИГ на неодобрените или частично одобрените проектни предложения.

Чл. 37. Когато при оценката на етап техническа и финансова оценка се установят обстоятелства, които изискват допълнителна пояснителна информация от кандидата, Комисията изпраща на кандидата уведомление чрез ИСУН 2020 и определя разумен срок за представянето и, който не може да бъде по-кратък от една седмица. За дата на получаване на уведомлението се счита датата на изпращането му в ИСУН 2020. Уведомлението съдържа и информация, че непредставянето на исканата пояснителна информация не следва да съдържа елементи, водещи до подобряване на качеството на проектното предложение и до нарушаване на принципите по чл.29, ал.1, т.1 и и т.2 от ЗУСЕСИФ. При непредставяне в срок на изисканата допълнителна информация или разяснения, проектното предложение може да бъде отхвърлено само и единствено на това основание или съответно да получи по-малък брой точки. Всяка информация, представена извън официално изисканата от оценителната комисия, не се взема под внимание. По изключение кандидатът може да предостави информация с уведомителен характер (напр. промяна в адреса за кореспонденция, лицето, представляващо кандидата и други подобни обстоятелства), която не води до подобряване качеството на първоначалното проектно предложение и се представя писмено на хартиен носител на адреса на СНЦ „МИГ – Гоце Делчев – Гърмен – Хаджидимово“. Изпратеният отговор на въпрос от кандидата се счита за получен от Комисията с изпращането му в ИСУН.
Раздел 4  

Оценителен доклад
Чл. 38. (1) Работата на комисията приключва с оценителен доклад до ръководителя на финансиращата програма (Ръководителя на УО на ПРСР 2014 – 2020 г. и изпълнителния директор на ДФЗ – РА) и до Председателя на УС на МИГ.

(2) Оценителният доклад и възраженията по него са уредени в чл. 44, ал. 3-6 и чл. 45 на ПМС № 161 от 2016 г. 

Чл. 39. (1) Оценителният доклад се генерира в ИСУН 2020. Приложения към оценителния доклад са:
1. списък на предложените за финансиране проектни предложения, подредени по реда на тяхното класиране и размера на безвъзмездната финансова помощ, която да бъде предоставена за всеки от тях;

2. списък с резервните проектни предложения, които успешно са преминали оценяването, но за които не достига финансиране, подредени по реда на тяхното класиране;

3. списък на предложените за отхвърляне проектни предложения и основанието за отхвърлянето им;

4. списък на оттеглените по време на оценката проектни предложения;
5. копие на заповедта за назначаване на Комисията и на заповедите за изменението й, ако има такива; декларации за липса на конфликт на интереси и поверителност, подписани от председателя, секретаря/секретарите, всички членове на Комисията с право на глас, помощник-оценителите и наблюдателите;

6. разясненията, които са предоставяни на кандидатите преди подаването на проектните предложения;

7. кореспонденцията, водена с кандидатите по време на оценителния процес;
8.
 кореспонденция с компетентните органи/институции (ако има такава);

9. протоколи от отделните етапи на оценката, подписани от участвалите в съответния етап на оценка лица;

10.
 други документи, ако е приложимо.

(2) При изготвяне на списъка по чл.40, ал.1, т.1, проектните предложения се класират съобразно получения брой точки в низходящ ред, до размера на безвъзмездната финансова помощ по процедурата. При наличие на равен броя точки, се прилага приоритизиране на проектите при спазване на съответната Методика за прилагане на критериите, одобрена от УС на МИГ в Условията за кандидатстване по всяка процедура за предоставяне на безвъзмездна финансова помощ .

 (3) При недостиг на средства за финансиране на всички проектни предложения, които успешно са преминали оценяването, КППП изготвя списък с резервни проекти, подредени в низходящ ред съобразно получените точки. 
(4) Оценителният доклад се подписва от председателя, секретаря  и от всички членове на комисията. 

Чл. 40. Оценителният доклад се одобрява от УС на МИГ в срок до 5 работни от приключване работата на комисията.

Чл. 41. Оценителният доклад и приложенията към него се изпращат от МИГ чрез ИСУН до УО на ПРСР 2014 – 2020/ДФЗ, в срок до 5 работни дни от одобряване на оценителния доклад от УС на  МИГ.
Раздел 5  

Уведомяване на кандидатите за предварителното решение на МИГ и ред за обжалване 
Чл. 42. МИГ уведомява кандидатите, чиито проектни предложения не са одобрени или са частично одобрени (където е приложимо) в срок до 5 работни дни от одобряване на оценителния доклад от УС на МИГ.

Чл. 43. Всеки кандидат, получил уведомително писмо от МИГ, че проектното му предложение не е одобрено или че е частично одобрено, има право да възрази пред ДФЗ в срок до 3 работни дни от датата на получаването на уведомлението.

Чл. 44. Ръководителят на ДФЗ се произнася по основателността на възражението.

Глава VIII

Допълнителни и заключителни разпоредби 
§ 1. „Комисия за подбор на проектни предложения” е еквивалентно с „Комисия за избор на проекти” и „Оценителна комисия”.
§ 2. Представител на публичния сектор е лице по смисъла на § 1 т. 21 от Допълнителните разпоредби на Наредба 22 от 14.12.2015 г. 

§ 3. "Изкуствено създадени условия" са инвестиции, за които е установена функционална несамостоятелност и/или изкуствено създадени условия за получаване на помощта с цел осъществяване на предимство в противоречие с целите на мярката.

§ 4. "Функционална несамостоятелност" е изкуствено разделяне на производствените и технологичните процеси в различни проекти с цел усвояване на средства над максималния размер на общо допустимите разходи по мярката.
§ 5. Използвани съкращения
ПРСР 2014 - 2020 – Програма за развитие на селските райони 2014 - 2020
ВОМР -  Водено от общностите местно развитие

ИСУН 2020 – Информационна система за управление и наблюдение на средствата от Европейския съюз в периода 2014-2020 г.

КППП - Комисия за подбор на проектни предложения

            МИГ – Местна инициативна група
            УО – Управляващ орган
            УС – Управителен съвет
ЗУСЕСИФ – Закон за управление на средствата от европейските структурни и инвестиционни фондове
ДФЗ - Държавен фонд „Земеделие“
АСД - Административно съответствие и допустимост

КИД – Код на икономическа дейност

ЕГН – Единен граждански номер

ЛНЧ – Личен номер на чужденеца

ЕИК – Единен идентификационен код
УПИ - Урегулиран  поземлен имот
ЗЮЛНЦ - Закон за юридическите лица с нестопанска цел

ИСАК - Интегрирана система за администриране и контрол на разплащателната агенция в България - Държавен фонд „Земеделие” (ДФЗ)

§ 6. За неуредени в настоящите правила и  ред за оценка въпроси или при противоречие с нормативен акт от по-висока степен, се прилагат правилата на действащите наредби, постановления и др. нормативни актове от по-висока степен. 
§ 7. Настоящите правила и ред за оценка са приети с решение на УС на СНЦ – Гоце Делчев – Гърмен – Хаджидимово по протокол от 22.02.2018 г.
Удостоверил:

МАРИНА ГЕРОВА ……………………….

Председател на УС 
на МИГ – Гоце Делчев – Гърмен - Хаджидимово
� Съгласно Устава на МИГ и ЗЮЛНЦ 


� Представител на публичния сектор е лице по смисъла на § 1 т. 21  от Допълнителните разпоредби на Наредба 22 от 14.12.2015г. 








